和黄預感秋
作者：陳師道
朝代：宋

paragraphs: 宿雲護朝霜，秋陽佐殘暑。
蠅癡驅復來，汗下拭莫禦。
庭梧自黄隕，風過成夜語。
幸是可憐生，胡然遽如許。
黄生多新詩，如盆繭抽緒。
唱高難欵乃，雋永得㕮咀。
意合無古今，投闇有迎拒。
名成弟子韓，價重先生楮。
向來得斯人，孰謂余齟齬。
晚炊鄰僧米，晝拾狙公芧。
甘酸皆適口，霜黄未登俎。
門有曲逆車，謗甚北山女。
寧爲溝中斷，不作太倉鼠。
老退無好懷，續明然兩炬。
搔首不成眠，寒蛩促機杼。